**Разлика между C# и .NET Framework**

Първата версия на C# е разработена от [Microsoft](http://bg.wikipedia.org/wiki/Microsoft) в периода 1999-2002 г. и е пусната официално в употреба през 2002 година, като част от [.NET](http://bg.wikipedia.org/wiki/.NET) платформата, която има за цел да улесни съществено разработката на софтуер за [Windows](http://bg.wikipedia.org/wiki/Windows) среда чрез качествено нов подход към програмирането, базиран на концепциите за "виртуална машина" и "управляван код". По това време езикът и платформата [Java](http://bg.wikipedia.org/wiki/Java), изградени върху същите концепции, се радват на огромен успех във всички сфери на разработката на софтуер и разработката на C# и [.NET](http://bg.wikipedia.org/wiki/.NET) е естественият отговор на [Microsoft](http://bg.wikipedia.org/wiki/Microsoft) срещу успехите на [Java](http://bg.wikipedia.org/wiki/Java) технологията. Едно от най-големите предимства на .NET Framework е вграденото автоматично управление на паметта. То предпазва програмистите от сложната задача сами да заделят памет за обектите и да търсят подходящия момент за нейното освобождаване. Това сериозно повишава производителността на програмистите и увеличава качеството на програмите, писани на C#.